Antadūrė

Antadūrė – viensėdis Molėtų rajono savivaldybės centrinėje dalyje, 2 km į šiaurę nuo Molėtų tarp Dūrių ir Ilgyno ežerų.

 Istorija 

1541 m. Martynas Petkevičius su seserimi Ona Lakova, kuriai teko 14 dykynių su Galuono ežeru, iškeitė Antadūrės dvarą į Salako dvarą. 1561 m. Stanislavas Petkevičius iškeitė likusią Antadūrės dvaro dalį su 4 dykynėmis, su dalimi Malkėsto ir Stirnių ežerų, puse Antadūrės girios, esančios prie Lakajų ir prie Antarašės ežerų, į Maišiagalos dvarą (prie Karvio ežero), priklausiusį Leonui Unichovskiui ir jo žmonai Onai Petkevičiūtei. 1598 m. Andrius Unichovskis iš Aleksandro Giedraičio nusipirko Malkėsto, Vadino, Vadinėlio, Jaurio, Balčio, Aiseto, Ešerinio ežerus. 1620 metais iš Mikalojaus Bieniavskio Unichovskiai nupirko Antamalkėstės palivarką ir teises į 40 Giedraičiams priklausiusių ežerų. 1698 m. Ona Kaminska ir Kotryna Žilinska Unichovskytės Antadūrę, Pakubėtiškių Antadūrę su Aleksandiške, Bimbiriškėmis ir Virgailiais (Virgalaučizna) pardavė Stanislovui Konarskiui. Jo duktė 1730 m. Antadūrę pardavė Konopackiams. Iš jų Antadūrę 1740 metais pirko Rygmundai, kurie ją valdė bent iki 1826 m.

 Gyventojai 

1826 m. Antadūrės dvare buvo 12 gyv., 1905 m. – 6 gyv. 121 dešimtinių žemės, vienkiemyje – 7 gyv. 21 dešimtinių žemės, 1923 m. 4 ūkiai, 36 gyv.

 Šaltiniai 

Kategorija:Molėtų rajono savivaldybės gyvenvietės